*****

ΚΑΝΟΝΙΣΜΟΣ (ΕΟΚ) αριθ. 2317/83 ΤΗΣ ΕΠΙΤΡΟΠΗΣ

της 12ης Αυγούστου 1983

σχετικά με ειδικό μέτρο παρέμβασης για το μαλακό σίτο ελάχιστης αρτοποιήσιμης ποιότητας στην αρχή της περιόδου 1983/84

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2727/75 του Συμβουλίου, της 29ης Οκτωβρίου 1975 «περί κοινής οργανώσεως αγοράς στον τομέα των σιτηρών» (4), όπως τροποποιήθηκε τελευταία από τον κανονισμό (ΕΟΚ) αριθ. 1451/82 (2), και ιδίως το άρθρο 8 παράγραφος 4 πρώτο εδάφιο,

Εκτιμώντας:

ότι υπάρχουν ανησυχίες σχετικά με την κατάσταση της αγοράς στην αρχή της περιόδου· ότι πρέπει, κατά συνέπεια, σύμφωνα με τις διατάξεις που προβλέπονται στο άρθρο 8 του κανονισμού (ΕΟΚ) αριθ. 2727/75, να προβλεφθεί η εφαρμογή ειδικών μέτρων παρέμβασης υπό μορφή αγοράς μαλακού σίτου ελάχιστης αρτοποιήσιμης ποιότητας που προσφέρονται στους οργανισμούς παρέμβασης στην αρχή της περιόδου εμπορίας 1983/84 περιορίζοντας συγχρόνως μηνιαίως τις ποσότητες που αγοράζονται για να εξασφαλισθεί μια πιο υγιής διαχείριση της αγοράς του μαλακού σίτου·

ότι πρέπει η αγορά αυτή να πραγματοποιηθεί με όρους που καθορίζονται στα άρθρα 1 και 2 του κανονισμού (ΕΟΚ) αριθ. 2738/75 του Συμβουλίου, της 29ης Οκτωβρίου 1975, «περί καθορισμού των γενικών κανόνων παρεμβάσεως στον τομέα των σιτηρών» (3)·

ότι εφαρμόζονται οι διατάξεις του κανονισμού (ΕΟΚ) αριθ. 1629/77 της Επιτροπής της 20ής Ιουλίου 1977, «περί λεπτομερειών εφαρμογής των ειδικών μέτρων παρεμβάσεως που προορίζονται για τη συγκράτηση της αναπτύξεως της αγοράς του προς αρτοποίηση μαλακού σίτου» (4), όπως τροποποιήθηκε τελευταία από τον κανονισμό (ΕΟΚ) αριθ. 1644/83 (5)·

ότι ο περιορισμός της ποσότητας που πρέπει να αγορασθεί απαιτεί την εφαρμογή των απαραίτητων μέτρων για να δοθεί εγγύηση για τη σοβαρότητα των προσφορών που υποβάλλονται στην παρέμβαση· ότι, για το σκοπό αυτό, συντρέχει λόγος να προβλεφθεί η σύσταση κατά την υποβολή των προσφορών μιας εγγύησης που θα παρακρατείται εάν αποσύρεται η προσφορά ή εάν η προσφορά γίνεται για μία ποιότητα κατώτερη από την ελάχιστη ποιότητα· ότι ο εν λόγω περιορισμός απαιτεί εξάλλου την εφαρμογή μιας διαδικασίας που προορίζεται για να δοθεί εξασφάλιση, ότι οι αποδεκτές προσφορές δεν θα ξεπερνούν τα ποσοτικά όρια που έχουν καθοριστεί·

ότι η Επιτροπή Διαχείρισης Σιτηρών δεν εξέδωσε γνώμη μέσα στην προθεσμία που είχε τεθεί από τον Πρόεδρό της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Οι οργανισμοί παρέμβασης όλων των Κρατών μελών αγοράζουν υπό τους όρους που προβλέπονται από τον παρόντα κανονισμό και σύμφωνα με τις διατάξεις που προβλέπονται στο άρθρο 4 παράγραφος 3 και στο άρθρο 5 του κανονισμού (ΕΟΚ) αριθ. 1629/77, στα όρια των 3 εκατομμυρίων τόνων, τις ποσότητες μαλακού σίτου της ελάχιστης αρτοποιήσιμης ποιότητας η οποία καθορίζεται από τον κανονισμό (ΕΟΚ) αριθ. 2062/81 (6), που θα τους προσφερθούν κατά τη διάρκεια του Αυγούστου, Σεπτεμβρίου και Οκτωβρίου της περιόδου εμπορίας 1983/84 υπολογίζοντας

- 750 000 τόνους κατά ανώτατο όριο για το μήνα Αύγουστο 1983,

- 750 000 τόνους κατά ανώτατο όριο για το μήνα Σεπτέμβριο 1983,

- 1 500 000 τόνους κατά ανώτατο όριο για το μήνα Οκτώβριο 1983.

με την επιφύλαξη των διατάξεων του άρθρου 2 παράγραφος 3.

2. Η αγορά πραγματοποιείται σε όλα τα ισχύοντα κέντρα παρέμβασης για το μαλακό σίτο υπό τους όρους που καθορίζονται στα άρθρα 1 και 2 του κανονισμού (ΕΟΚ) αριθ. 2738/75.

3. Οι προσφορές στην παρέμβαση λαμβάνονται υπόψη μόνον εάν συνοδεύονται με την απόδειξη της σύστασης εγγύησης 5 ECU/τόνο.

Άρθρο 2

1. Τα Κράτη μέλη ανακοινώνουν στην Επιτροπή το αργότερο στις 15 Σεπτεμβρίου, στις 13 Οκτωβρίου και στις 15 Νοεμβρίου 1983 τις ποσότητες που αποτέλεσαν αντικείμενο προσφοράς στην παρέμβαση για τον προηγούμενο μήνα στα πλαίσια του παρόντος κανονισμού.

2. Με βάση τις πληροφορίες που προβλέπονται στην παράγραφο 1, η Επιτροπή χωρίς καθυστέρηση:

- διαπιστώνει εάν, αφού ληφθούν υπόψη τα μηνιαία όρια που προβλέπονται στο άρθρο 1, το σύνολο των υποβαλλόμενων προσφορών μπορεί να γίνει δεκτό για το σχετικό μήνα,

- καθορίζει, σε περίπτωση που η προσφερόμενη συνολική ποσότητα στην Κοινότητα ξεπερνά για το σχετικό μήνα την ποσότητα που προβλέπεται στο άρθρο 1 το ποσοστό μείωσης που εφαρμόζεται στις προσφορές που έχουν ληφθεί.

3. Αν οι προσφερόμενες ποσότητες για το μήνα Αύγουστο είναι κατώτερες από 750 000 τόνους, η διαφορά αυξάνεται στο επίπεδο της ποσότητας που χορηγήθηκε για το μήνα Σεπτέμβριο.

Αν οι προσφερόμενες ποσότητες το Σεπτέμβριο είναι κατώτερες από τη χορηγούμενη ποσότητα για το μήνα αυτό, ενδεχομένως διορθωμένη κατ' εφαρμογή του προηγούμενου εδαφίου, η διαφορά μεταφέρεται στο μήνα Οκτώβριο.

4. Ο οργανισμός παρέμβασης ενημερώνει χωρίς καθυστέρηση τον οικονομικό παράγοντα για τις ποσότητες της προσφοράς που μπορούν να ληφθούν υπόψη με την επιφύλαξη εφαρμογής των άλλων εφαρμοζόμενων διατάξεων.

5. Η οριστική αποδοχή της προσφοράς από τον οργανισμό παρέμβασης γίνεται όσον το δυνατό συντομότερα.

Άρθρο 3

1. Η εγγύηση που αναφέρεται στο άρθρο 1 παράγραφος 3 παρακρατείται για τις ποσότητες για τις οποίες η προσφορά

- αποσύρεται μετά από τη λήξη του μήνα υποβολής της προσφοράς,

- αφορά μαλακό σίτο ποιότητας κατώτερης από την ελάχιστη αρτοποιήσιμη ποιότητα χωρίς ο προσφέρων να είναι σε θέση μέσα στην προθεσμία που ορίστηκε από το Κράτος μέλος να την αντικαταστήσει με μαλακό σίτο αυτής της ποιότητας.

2. Η εγγύηση αποδεσμεύεται χωρίς καθυστέρηση για τις ποσότητες που γίνονται δεκτές στην παρέμβαση καθώς και τις ποσότητες που δεν λαμβάνονται υπόψη κατά την εφαρμογή του άρθρου 2 παράγραφος 2.

Άρθρο 4

Η παράδοση των προσφερόμενων ποσοτήτων πρέπει να γίνεται το αργότερο δύο μήνες μετά την ημερομηνία αποδοχής της προσφοράς από τον οργανισμό παρέμβασης.

Άρθρο 5

Οι οργανισμοί παρέμβασης θεσπίζουν, εφόσον υπάρχει ανάγκη, διαδικασίες και συμπληρωματικούς όρους ανάληψης όπου συμβιβάζονται με τις διατάξεις του παρόντος κανονισμού, για να ληφθούν υπόψη οι ιδιαίτεροι όροι που υπάρχουν στο Κράτος μέλος από το οποίο προέρχονται.

Άρθρο 6

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από τις 13 Αυγούστου 1983.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Βρυξέλλες, 12 Αυγούστου 1983.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 281 της 1. 11. 1975, σ. 1.

(2) ΕΕ αριθ. L 164 της 14. 6. 1982, σ. 1.

(3) ΕΕ αριθ. L 281 της 1. 11. 1975, σ. 49.

(4) ΕΕ αριθ. L 181 της 21. 7. 1977, σ. 26.

(5) ΕΕ αριθ. L 160 της 18. 6. 1983, σ. 42.

(6) ΕΕ αριθ. L 201 της 22. 7. 1981, σ. 6.